Boere moet opdok vir watermeters | Maroela Media
Besproeiingsboere word nou deur die regering verplig om hul eie watermeters teen duisende rande te installeer.
'n Kennisgewing wat op 17 Januarie 2020 in die Staatskoerant geplaas is, gee boere 30 dae tyd om die meters op eie onkoste te installeer. Alle waterverbruikers wat nie lede van 'n besproeiingsraad of waterverbruikersvereniging is nie, moet die watermeters installeer. Die doel daarvan is, volgens die departement, om die volhoubaarheid van waterverbruik in Suid-Afrika te verseker, aangesien die vraag na water in die land die beskikbaarheid daarvan oorskry.
In reaksie hierop het die landbouorganisasie TLU SA Dinsdag in 'n amptelike brief aan die minister van waterwese en sanitasie, Lindiwe Sisulu, kapsie gemaak teen dié kennisgewing.
"TLU SA stem saam dat waterverbruik in die land beter gemonitor moet word," sê Steven Vermaak, die voorsitter van TLU SA se Waterkomitee. "Maar die gesloer met die vestiging van waterverbruikersverenigings is 'n drukkender saak wat eers aandag moet kry en sal bydra om die verbruik van water meer doeltreffend te bestuur. Ons het in die skrywe versoek dat die installering van meters dus uitgestel moet word totdat hierdie verenigings gevestig kan word."
Volgens die organisasie sal 'n enkele 50 mm-watermeter wat voldoen aan die spesifikasies, soos deur die departement bepaal, sowat R18 000 beloop, maar hoe groter die in- en uitlaat, hoe duurder word die meter. "Die gehalte van die water waarmee besproei word, is ook van sodanige aard dat filters aangebring moet word, wat die koste nog verder sal opstoot. Sommige besproeiingsboere sal tien of meer meters moet aanbring."
Daar word verder van boere verwag om maandeliks die lesings van die meters te neem en dit in 'n voorgeskrewe formaat aan die departement te stuur.
"Die meting van waterverbruik is die verantwoordelikheid van die staat en nie van die waterverbruikers nie," sê Vermaak. "Die owerhede kwyt hulle baie swak van die taak om waterverbruik te bestuur. Daar is bowenal nie eens genoeg watermeters in die land beskikbaar om aan hierdie opdrag te voldoen nie."
TLU SA waterbeperkings
Net nog 'n manier om die boere te ontmoedig en hulle van hulle grond af te dwing.
Dit is hoe dit gaan wees….Die regering gaan jou VERPLIG om teen jou eie onkoste hulle werk vir hulle te doen……
O so nou is die vermorsing van water skielik die boere se skuld!! Net nog 'n manier om ons boere se kele af te sny en die land in sy kanon in te ry. Julle soek die probleem op die verkeerde plek!!!
Ek verstaan hulle wil verbruik monitor, maar……. Die boer boor sy eie boorgat, en betaal self daarvoor, en dan moet hy nog 'n meter ook installeer om sy eie water op sy eie grond deur die staat te laat monitor. Gaan seker ook belas word daarop! Of sit ek die pot nou heeltemal mis?
Dit is die regering/munisipaliteit se verantwoordelikheid om 'n watertoevoernetwerk te intalleer en te onderhou. Die water wat deur so 'n netwerk vloei is 'n natuurlike hulpbron net soos die wind wat daar waai en behoort nie aan die regering/munisipaliteit nie. Die water behoort aan niemand nie en die regering/munisipaliteit kan nie 'n tarief op water self plaas nie. Hulle kan slegs 'n tarief hef op die gebruik van die waternetwerk sou hulle dit self op eie koste intalleer en onderhou. Gaan die regering/munisipaliteit water verskaf gedurende droogte? Hierdie is maar net my eie siening van die saak.